Source: https://www.prosman-pavlovic.sk/sudne-poplatky-v-zmysle-novely/
Timestamp: 2020-01-20 09:11:39+00:00

Document:
Zmeny v súdnych poplatkoch | Prosman & Pavlovič
Súdne poplatky v zmysle novely
Dňa 1. júla 2017 nadobudla účinnosť časť novely zákona o súdnych poplatkoch, ktorá prináša päť okruhov zmien. Touto novelou dochádza k rozšíreniu dôvodov, pri existencii ktorých súd konanie pre nezaplatenie súdneho poplatku nezastaví, a to konkrétne o prípad, ak do uplynutia lehoty na zaplatenie súdneho poplatku bol podaný návrh na priznanie oslobodenia od súdnych poplatkov, ktorému súd vyhovel.
Ďalšou novinkou je, že ak po 1. júli 2017 odignoruje poplatník súdom určenú lehotu na zaplatenie súdneho poplatku a súd konanie z tohto dôvodu zastaví, dodatočné zaplatenie súdneho poplatku v odvolacej lehote bude bez ďalšej relevancie na trvanie konania a súd uznesenie o zastavení konania nezruší. K zrušeniu môže pristúpiť len vtedy, ak sa dodatočne zistí, že k samotnému zastaveniu vôbec nemalo dôjsť, spravidla pôjde o situáciu, kedy poplatok bol zaplatený v súdom určenej lehote, avšak súd o tom nemal vedomosť (nedošlo k spárovaniu poplatku v počítačovej aplikácii) alebo tu existuje niektorý z dôvodov uvedených v § 10 ods. 2 zákona (do uplynutia lehoty na zaplatenie bol podaný návrh na priznanie oslobodenia od súdnych poplatkov, ktorému súd vyhovel, atď).
V zmysle vyjadrenia Ústavnoprávneho výboru Národnej rady SR, že nie je žiaduce, aby procesné úkony v súvislosti s rozhodovaním vo veciach súdnych poplatkov vykonával v prvom stupni sudca a v druhom stupni trojčlenný senát odvolacieho súdu, sa od 1. júla 2017 zavádza úprava, podľa ktorej v konaniach podľa tohto zákona koná a rozhoduje vyšší súdny úradník. Sudca v konaní koná a rozhoduje až o sťažnostiach proti rozhodnutiam vyššieho súdneho úradníka. Po novom už za vyhotovenie odpisu alebo výpisu zo záznamov, zápisníc a spisov vedených súdom nezaplatíme súdny poplatok vo výške 1,50 eur za každých začatých desať strán rovnopisu, odpisu alebo výpisu, ale zavádza sa jednotná sadzba bez ohľadu na počet strán rozhodnutia súdu na jednotnú sumu 10,- eur.
Novela obsahuje ešte tri novelizačné body, ktoré však nadobudnú účinnosť až od 1. januára 2018 a ktoré súvisia so zavedením všeobecnej povinnosti komunikácie so súdmi v elektronickej podobe prostredníctvom na to určených elektronických formulárov. Sankciou za nesplnenie tejto povinnosti bude vyrubenie súdneho poplatku vo výške 20 eur za podanie vrátane jeho príloh.
oslobodenie od súdneho poplatkusúdny poplatok

References: súd 
 súd 
 súd 
 súd 
 súd 
 § 10
 súd